
Către

BIROUL PERMANENT AL

CAMEREI DEPUTAŢILOR

Vă înaintăm, alăturat, RAPORTUL asupra propunerii legislative privind autorizarea interceptării comunicaţiilor în activităţile de realizare a securităţii naţionale, trimisă cu adresa     nr. Pl.x.137 din 8 martie 2006 şi înregistrată sub nr. 32/150, din aceeaşi dată.

În raport de obiectul şi conţinutul acesteia, propunerea legislativă face parte din categoria legilor organice.

Vicepreşedinte,

Marcu Tudor

RAPORT

asupra propunerii legislative privind autorizarea interceptării comunicaţiilor în activităţile de realizare a securităţii naţionale
1. În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere în fond, în procedură de urgenţă, cu propunerea legislativă privind autorizarea interceptării comunicaţiilor în activităţile de realizare a securităţii naţionale, trimisă cu adresa nr. Pl.x.137 din 8 martie 2006 şi înregistrată sub nr. 32/150, din aceeaşi dată.
Consiliul Legislativ, cu nr. 1253/14.09.2005, a avizat favorabil propunerea legislativă, cu numeroase observaţii şi propuneri.
Comisia pentru drepturile omului, culte şi problemele minorităţilor naţionale, cu nr. 25/181/09.03.2006, a acordat aviz favorabil.
Guvernul, prin punctul său de vedere înregistrat la Camera Deputaţilor sub nr. 51/969/28.09.2005, nu susţine această iniţiativă legislativă, argumentând pe textul iniţiatorilor  cu exemple de inadvertenţe, suprapuneri şi neclarităţi generatoare de confuzii, atât în plan teoretic, dar şi în practica activităţii de informaţii.
Plenul Consiliului Superior al Magistraturii, prin Hotărârea nr. 395 din 28 septembrie 2005, a decis avizarea favorabilă a  propunerii legislative şi a formulat, totodată, o serie de observaţii, completări şi modificări.
Propunerea legislativă are ca obiect reglementarea procedurilor prin care exerciţiul unor drepturi şi libertăţi constituţionale poate fi restrâns temporar, prin autorizarea interceptării comunicaţiilor pentru necesităţi de apărare a securităţii naţionale, precum şi protecţia faţă de imixtiuni sau abuzuri asupra libertăţilor individuale ale cetăţenilor români, referitoare  la inviolabilitatea domiciliului, secretul comunicaţiilor, la viaţa intimă, familială şi privată.
În cadrul dezbaterilor, membrii Comisiei, au avut în vedere, atât importanţa domeniului abordat, cât şi efortul depus de iniţiatori la documentarea şi evidenţierea  reglementărilor  propuse. De asemenea, s-a ţinut seama de toate observaţiile critice, formulate de instituţiile avizatoare.

Concluzia unanim acceptată de  membrii Comisiei a fost aceea că o asemenea lege trebuie să fie rodul unei colaborări complexe între toate instituţiile interesate şi implicate în aplicarea ei, pentru ca aceasta să nu devină un obstacol în calea dezvoltării sociale şi înfăptuirii justiţiei, ci un instrument eficient, cu prevederi bine fundamentate şi clare, a căror aplicare şi interpretare să fie pe înţelesul tuturor categoriilor de cetăţeni români şi străini.
2. Propunerea legislativă face parte din categoria legilor organice, potrivit prevederilor art. 73 alin.(3) lit. h)  din Constituţia României, republicată.
3. Senatul a respins această propunere legislativă în şedinţa din                               2 martie 2006.
4. La lucrări au fost prezenţi 20 deputaţi din totalul de 24 de membri ai Comisiei. 

    Raportul Comisiei a fost adoptat cu 14 voturi pentru respingere,      5 abţineri şi un vot împotriva respingerii propunerii legislative.
5. Potrivit prevederilor art. 75 din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, Camera Deputaţilor este Cameră decizională.


În urma dezbaterii, în şedinţa din 28 martie 2006, Comisia propune plenului Camerei Deputaţilor respingerea propunerii legislative privind autorizarea interceptării comunicaţiilor în activităţile de realizare a securităţii naţionale.

